  Виталий Пронин Та фестивале пырисько кунысьтымы но кунгож сьӧрысь пинал музыкантъёс, солистъёс, Россиын но дуннеын ортчем конкурсъёслэн лауреатъёссы.8-тӥ-9-тӥ тулыспалэ Ижын 19-тӥзэ ини ортчиз «П. Чайковскийлэн дор палъёсысьтыз егит усточиос» фестиваль.Озьы шоркармы 2 нуналлы зымиз классика крезьгурлэн чебер дуннеяз.С. Рахманиновлэсь, П. Чайковскийлэсь, А. Шниткелэсь, В. Зубицкийлэсь, К. Стамицлэсь но мукет тодмо композиторъёслэсь произведениоссэс быдэстӥзы  шаерысьтымы егит нылъёс но пиос.Фестивалез радъясьёс пӧлын - Удмуртиысь крезьгуръя колледж. Солэн директорез  Удмуртиысь искусство удысысь дано ужась Михаил Перфильев верамъя, та фестиваль кылдӥз 1997-тӥ арын Ижысь техникая кун университетлэн ректорез Иван Абрамов ӵектэмъя.- Та фестивале пырисько кунысьтымы но кунгож сьӧрысь пинал музыкантъёс, солистъёс, Россиын но дуннеын ортчем конкурсъёслэн лауреатъёссы. Туэ фестивале пырисько Ижысь крезьгуръя колледжез йылпумъям муртъёс. Ваньзы соос али тодон-валанзэс будэто Россиысь консерваториосын но академиосын. Ӵапак феврале каникулъёсы берто доразы, озьы луонлыксы вань быгатэмзэс татын возьматыны. Ми туж данъяськиськом выпускникъёсынымы. Кылсярысь, туэ фестивале бертӥзы Тамара но Фаниля Куделич сузэръёс. Соослэн анайзы Наиля Куделич колледжамы кемалась ужа ини, нылъёсызлы крезьгурез яратон мылкыд пичиысен пыӵатӥз.  Тамара  фортепианоен шудӥз (дышетӥсез - Удмуртиысь культура удысысь дано ужась Татьяна Смирнова).  Москваысь П. Чайковский нимо консерваториез горд дипломен йылпумъяса,  Тамара али отын ик стажировка ортче. Удмуртиысь усточилы ӵектӥзы консерваторие кыльыны. Фаниля сузэрез бырйиз скрипкаез, дышетскиз Удмуртиысь культура удысысь дано ужась Лев Грудцин дорын. Али тодон-валанзэ будэтэ Москваысь кун консерваториын, - вераз Михаил Перфильев.Фестивале вуэмъёс пӧлын вал одӥг удмурт усточи - Алнаш ёросысь Асан техникумысь Анастасия Главатских. Та вакытэ Настя тодон-валанзэ будэтэ СаратовысьЛ. Собинов нимо кун консерваториын.- Крезьгур дуннелэсь чеберлыксэ мыным усьтӥз  крезьгуръя нылпи школаысь дышетӥсе Татьяна Борисовна Меркушева. Нырысь шудӥ фортепианоен, гуртын инструментмы ӧй вал, арендае басьям. Удмуртиысь крезьгуръя колледжын дышетскыкум, эшъяськи «ударникъёсын». Озьы мон та колледжез кык ӧръя йылпумъяй, фортепианоен но ударной инструментъёсын пыр-поч  тодматӥз но быгатонлыкъёсме волятӥз Максим Евгеньевич Яковлев. Мон туж яратӥсько пӧртэм барабанъёсын шудыны. Аслым усьтӥ выль инструментъёсты, кылсярысь, вибрафонэз, ксилофонэз, литаврыез, маримбаез но мукетъёссэ. Маримба ксилофонлэн ик ӵыжы-выжыез луэ, солэн узыр но небыт куараез, литавры -  вылтусызъя пуртылы кельшись инструмент, таиз жингрес чузъяське, зол шуккид ке, гудыртэм кадь куара сётоз. Ксилофонэн шудыны луэ симфонической оркестрын но нимаз. Со огназ но туж умой чузъяське, зол куараеныз паймытэ. Амалы луысал ке, мон та инструментъёсты доре басьтысал,  но соос туж дуноесь. Собере, ӵыжы-выжыосылы дыбыртэм-жонгетэм куара туж ик ӧй кельшысал, дыр. Визь-нод люкам сяна, али уно концертъёс, пӧртэм конкурсъёс, фестивальёс  трос дырез басьто. Пужъятӥськыны но лыдӟиськыны дыры трос уг ни кыльы.Куд-огез малпа, крезьгур - со туж капчи но шулдыр маке, но со туж тунсыко но секыт уж. Малпасько, умой луысал кыӵе ке оркестре ужаны интыяськыны. Али туж умой тодӥсько одӥгзэ: крезьгуртэк но шудытэк мынам улэме уз луы, - шуэ Анастасия Главатских.Галина Семёнова Туспуктӥз А. Горбунов Теги: Крезьгур  